DEĊIŻJONI TAL-KUMMISSJONI
tal-21 ta' April 2006
li temenda, għar-raġunijiet ta' adattament skond il-progress teknoloġiku, l-Anness mad-Direttiva 2002/95/KE tal-Parlament Ewropew u tal-Kunsill fir-rigward ta' l-eżenzjonijiet fl-applikazzjonijiet taċ-ċomb
(innotifikata taħt dokument numru C(2006) 1622)
(Test b'rilevanza għaż-ŻEE)
(2006/310/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2002/95/KE tal-Parlament Ewropew u tal-Kunsill tas-27 ta' Jannar 2003 dwar ir-restrizzjonijiet ta' l-użu ta' ċerti sustanzi ta' riskju fit-tagħmir elettriku u elettroniku (1), u b'mod partikolari l-Artikolu 5(1)(b) tagħha,
Billi:
(1)
Skond id-Direttiva 2002/95/KE il-Kummissjoni hija meħtieġa li tivvaluta ċerti sustanzi perikolużi li huma pprojbiti skond l-Artikolu 4(1) ta' dik id-Direttiva.
(2)
Ċerti materjali u komponenti li fihom iċ-ċomb għandhom jiġu eżentati mill-projbizzjoni, minħabba li l-użu ta' dawn is-sustanzi perikolużi f'dawk il-materjali speċifiċi u komponenti għadhom ma jistgħux jiġu evitati.
(3)
Ċertu materjali u komponenti li fihom iċ-ċomb għandhom jiġu eżentati mill-projbizzjoni, minħabba l-impatti negattivi fuq l-ambjent, fuq is-saħħa u/jew fuq is-sikurezza tal-konsumaturi ikkawżati mis-sostituzzjoni huma probabbilment ogħla mill-benefiċċji tagħhom ambjentali, sanitarji u/jew lejn is-sikurezza tal-konsumatur.
(4)
Xi eżenzjonijiet mill-projbizzjoni ta' ċerti materjali speċifiċi jew komponenti għandhom jiġu limitati fl-ambitu tagħhom, sabiex jinqatgħu gradwalment is-sustanzi perikolużi fit-tagħmir elettriku u elettroniku, dejjem jekk l-użu ta' dawk is-sustanzi f'applikazzjonijiet bħal dawn isiru evitabbli.
(5)
Skond l-Artikolu 5(1)(c) tad-Direttiva 2002/95/KE kull eżenzjoni elenkata fl-Anness għandha tiġi soġġetta għal reviżjoni mill-inqas kull erba' snin jew erba' snin wara li oġġett jiġi inkluż fil-lista bil-għan li tiġi kkunsidrata l-eliminazzjoni tal-materjali u l-komponenti tat-tagħmir elettriku u elettroniku jekk l-eliminazzjoni jew is-sostituzzjoni tagħhom kaġun ta' tibdil fid-disinn jew tal-materjali u komponenti li ma jeħtiġu l-ebda wieħed mill-materjali jew mis-sustanzi li jissemmew fl-Artikolu 4(1) ta' dik id-Direttiva hija teknikament jew xjentifikament possibbli, bil-kondizzjoni li l-impatti negattivi ambjentali, sanitarji u/jew fuq is-sikurezza tal-konsumatur ikkawżati mis-sostituzzjoni ma jkunux ogħla mill benefiċċji possibbli tagħhom lejn l-ambjent, is-saħħa u/jew is-sikurezza tal-konsumatur.
(6)
Id-Direttiva 2002/95/KE għandha għalhekk tiġi emendata kif jixraq.
(7)
Skond l-Artikolu 5(2) tad-Direttiva 2002/95/KE il-Kummissjoni ikkonsultat lill-produtturi tat-tagħmir elettriku u elettroniku, riċiklaturi, operaturi tat-trattament ta' l-iskart, organizzazzjonijiet ambjentali u għaqdiet ta' l-impjegati u tal-konsumaturi.
(8)
Il-miżuri stipulati f'din id-Deċiżjoni huma skond l-opinjoni tal-Kumitat stabbilit taħt l-Artikolu 18 tad-Direttiva 75/442/KEE (2),
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2002/95/KE huwa emendat kif iddikjarat fl-Anness ma' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar il-21 ta' April 2006.